Man in veiligheidskompleks doodgeskietArgieffoto: Kent Williamson ŉ Man is Sondag in die vroeë oggendure deur gewapende rowers in ŉ veiligheidskompleks in Rustenburg, Noordwes, doodgeskiet. Sers. Kelebogile Moleko, woordvoerder van die polisie, het gesê ŉ 59-jarige vrou het net ná middernag wakker geskrik van geluide in die egpaar se huis in die Savanna Falls Estate. Sy het haar man (62) wakker gemaak en hulle het gaan ondersoek instel toe hulle op ŉ aantal gewapende rowers in die huis afgekom het. “Die rowers het vuurwapens op die egpaar gerig en geld geëis. Die vrou het teruggehardloop na die slaapkamer en haarself toegesluit. Sy het gehoor hoe ŉ skoot afgevuur word,” het Moleko gesê. Volgens Moleko is die man op sy ken en in die bolyf gewond. Hy is na ŉ hospitaal gehaas, maar is met sy aankoms daar dood verklaar. Die rowers het slegs met ŉ televisie op die vlug geslaan. Moleko kon nie onmiddellik bevestig hoe die rowers toegang tot die huis verkry het nie. Sy het gesê die polisie moet nog die vrou se verklaring afneem. Niemand is nog in verband met die voorval in hegtenis geneem nie. ŉ Saak van huisbraak en moord word ondersoek.